钦定古今图书集成/方舆汇编/职方典/第1314卷 > 《坡山》明·张诩
## 钦定古今图书集成/方舆汇编/职方典/第1314卷 > 《坡山》明·张诩

“坡山，高哉凌紫烟。下有穗石一洞天，羊驾何年来五
仙。”羊化为石其中眠，珠宫贝阙相钩连。仙风道骨像
俨然，晨诵《太上道德篇》。泠泠清韵如响泉，仿佛旌幢
来骈阗，步虚环佩空中悬，红尘咫尺如隔川，閴寂不
闻尘世喧。我来乘风登其巅，下观沧海变桑田。罗浮
左盼小如拳，倒骑凤凰恣孤骞。蓬莱方丈浅水边，黍
珠放光照八埏。和气磅礡降蜿蜒，祥风披拂球琳宣。
相邀暂出辅羲轩，文材武略羡双全。大者为圣小者
贤，光辅吾皇亿万年。

《府志》：“秦始皇二十五年，王翦南征百越，百越多降。
三十三年，秦遣任嚣、赵佗讨南越，平之，置三郡，以嚣
为南海尉。”

二世皇帝元年，龙川令赵佗据南海郡，杀秦所置长
吏。

二年番阳令吴芮率百越以伐秦。

《述异记》：“汉雍子进南海香物，拜为涪阳尉，时谓之香
尉《晋书。吴隐之传》：“隐之迁左卫将军，虽居清显，禄赐皆
班亲族，冬月无被尝澣，衣乃披絮，勤苦同于贫庶。广
州包带山海，珍异所出，一箧之宝，可资数世。然多瘴
疫，人情惮焉。唯贫窭不能自立者，求补长吏，故前后
刺史皆多黩货。朝廷欲革岭南之弊，隆安中，以隐”之
为龙骧将军、广州刺史、假节，领平越中郎将。未至州
二十里，地名石门，有水曰贪泉，饮者怀无厌之欲。隐
之既至，语其亲人曰：“不见可欲，使心不乱，越岭丧清，
吾知之矣。”乃至泉所，酌而饮之。因赋诗曰：“古人云此
水，一歃怀千金。试使夷齐饮，终当不易心。”及在州，清
操逾厉，常食不过菜及干鱼而已。帷帐器服，皆付外
库。时人颇谓其矫，然亦终始不易。帐下人进鱼，每剔
去骨存肉。隐之觉其用意，罚而黜焉。

《宋元嘉起居注》曰：御史中丞刘祯奏：“风闻广州刺史
韦朗于广州所作银涂漆屏风二十三床，绿沉屏风
一床，杂白莞席三百二十二领，请以见事。追韦朗前
所居官。”

《书断》：王羲之尝书《兰亭会序》。隋末，广州好事僧有三
宝，宝而持之。一曰右军《兰亭书》。二曰神龟，以铜为之，
龟腹受一升，以水注之，龟则动四足，行所在能去；三
曰如意，以铁为之，光明洞彻，色如水晶。及唐时，太宗
工书，闻右军《兰亭》真迹，求之得其他本，知第一本在
广州，而难以力取，故令人诳僧，果得其书。僧曰：“第一
宝亡矣，其馀何爱？”乃以如意击石，折而弃之。又投龟，
一足伤，自是不能行矣。

《唐宋遗史》：如意中，南海女子年七岁能吟诗，则天试
之，皆应声而就。其兄辞去，则天令作诗送兄，遂赋云：
“别路云初起，离亭叶正稀。所嗟人异雁，不作一行归。”
《青箱杂记》：广南刘䶮初开国，营构宫室，得石谶，有古
篆十六，其文曰：“人人有一，山山值牛，兔丝吞骨。”盖海
承刘解者云：人人有一大人也。山，山出也。值牛者，䶮
建汉国，岁在丑也；兔丝者，晟袭位，岁在卯也；吞骨者，
灭诸弟也。越人以天水为盖海，指皇朝国姓也。承刘
者，言受刘氏降也。又乾和中童谣曰：“羊头二四，白天
雨至。”解者以羊是未也，是岁辛未二月四日国亡。天
雨犹天水也，国姓。又百宝水有稻田自海中浮来，上
鱼藻门外，民聚观之。布衣林楚材见而叹曰：“水急湫
湫兮。”当时好事或有记其语者。洎王师至，潘美为部
署，方悟为潘字。

《通志》：宋时番商户钜富，服饰皆金珠罗绮，器用皆金
银器皿。有凌虐土著，经帅府辄严惩之。华人有投充
番户者，必诛无赦。

淳化五年二月癸卯，“南海商人献《吉贝布》，画《海外蛮
国》及《猩猩图》、玉带。”上于北苑召见群臣观之。

天圣后，留寓益伙，首住广州者，谓之“番长”，因立番长
司。大食国舶主蒲希密屡贡，诏赐黄金，准其所贡之
直，禁网疏阔，彝人随商，翱翔城市，至有蛮媪卖药。《投
荒录》：在番禺，端午闻街中喧笑，讶召之，乃蛮媪采山
中异草，鬻富家妇女为媚。男药买者，或抽金簪解耳
珰偿其值。熙宁中，其使辛押陀罗授怀化将军，乞统
察番长司公事，诏广州裁处，遂立番坊。彝人有居琼
管者，立番民所。

《宋史魏瓘传》：“瓘知广州，筑州城，环五里，疏东江门，凿
东西澳为水闸，以时启闭焉。”

《湘山野录》：魏侍郎瓘初知广州，忽子城一角颓垫，得
一古塼，塼面范四大字云：“委于鬼工”，盖合而成魏也。
感其事，大筑子城。才罢诏还，除仲待制简代之。未几，
侬智高寇广，其外城一击而摧，独子城坚完，民逃于
中，获生者甚众。朝廷以公有前知之备，加谏议，再知
广，二年召还。公以筑城之效，自论久不报，有《感怀》诗
曰：“羸羸霜发一衰翁，踪迹年来类断蓬。万里远归双
阙下，一身闲在众人中。螭头赐对恩虽厚，雉堞论功
事已空。淮上有山归未得，独挥清涕洒春风。”文潞公
采诗进呈，加龙图，尹京。魏诗《五羊书事》有“谁言岭外
无霜雪，何事秋来亦满头”之句。

《石林燕语》：“元厚之少以文字自许，屡以贽欧阳文忠，
卒不见录。故在嘉祐、治平间，虽为从官，但多司帅守。
熙宁初，荆公当国，独知之，始以为知制诰。神宗犹未
以为然。会广西传溪洞有警，选可以经略者，乃自南
京迁知广州。既至，边事乃误传。其谢上表云：‘横水明
光之甲，得自虚传；云中赤白之囊，唱为危事’。”盖用泽
潞李文饶及《丙吉传》中事。神宗览之大称善。后召为
翰林学士。

《宋史蒋之奇传》：“之奇知广州，妖人岑深善幻，聚党二
千人，谋取新兴，略番禺，包据岭表。群不逞借之为虐，
其势张甚。之奇遣钤辖杨从先致讨，生擒之，加宝文
阁待制。南海饶宝货，为吏者多贪声，之奇取前世牧
守有清节者吴隐之、宋璟、卢奂、李勉等缯其象，建十
贤堂以祀，冀变其习。”

《张田传》：田加直龙图阁，知广州。广旧无外郭，民悉野
处。田始筑东城，环七里，赋功五十万，两旬而成。初，役人相惊以白虎夜出，田迹知其伪，召戒逻者曰：“今夕
有白衣人出入林间者，谨捕之。”如言而获。

《荣𬤇传》：“𬤇为广东转运使，广有板步古河，路绝险，林
箐瘴毒。𬤇开真阳峡至洸口古径，作栈道七十间，抵
清远趋广州，遂为夷涂。”

《龚茂良传》：“茂良为广东提刑，就知信州，即番山之址
建学，又置番禺南海县学，既成释奠，行乡饮酒礼以
落之。城东旧有广惠庵，中原衣冠没于南者葬之，岁
久废，茂良访故地，更建海会浮图，菆寄暴露者，皆掩
藏无遗。”

《旧志》：绍兴中，广州西海壖出丹马。按《礼斗威仪》曰：“君
乘火而王者，其政讼平，则南海输以骏马。”

《万花谷》：宋滕景直家在广州，炊釜中有声如雷，家人
走视，甑上花生渐长如莲花而赤色，俄顷蒌萎。景直
旬日卒。

《增城旧志》：“宋韩经行孝，一日风雨昼暝，飞钱数万入
宅。”

《旧志》：宋湄州林氏女，能知人祸福，没而众祠之，航海
者祷辄应。明洪武元年，征南将军廖永忠建庙，祈求
必应。凡下东西二洋造舶，别为一舶，如其制而小，置
神前。凡覆溺倾敧，兆必先见。在洋中或渡琼海，每遇
颠危，虔诚拜祷，即有神火集桅上；或有江鸥一双入
仓集神前，舟楫即时镇定，人以是神之。初，永忠奏敕
加赐“昭孝纯正灵应孚济护国圣妃。”

《双槐岁抄》：“史：五常，内黄人。父萱，洪武间任广东按察
司佥事，卒于官。五常始七岁，母以幼，且无资，不能归
葬，遂权厝之，遂携五常北返。每谕之曰：‘汝父棺中有
大钱可验，待汝长成时寻骨归葬，则汝可报父恩，而
我可尽妇道矣’。后母殁，五常年五十，乃往至殡所，求
焉弗获，旦夕泣告于天，路人怜之，遗以饮食数日，宪”
幕张珪知之，为白于台，驰简巡司李斌多方物色，果
得所殡遗骸，大钱犹在，五常以礼殓衬。当道重其孝，
给以舟车路费，赠以诗文。既返葬，结庐墓侧居三年。
正统间，有司列状上闻，诏旌表其门左。布政梅应奎
赠之诗。

《熊子濬诗话》：昔新会有黎秫坡先生，谪戍辽东，同里
马名广与焉。先生遇赦还家，名广不与。其兄盛席邀
先生侑觞之妓皆绝色也。先生闻之，遗以诗而不赴，
诗云：“锦瑟银筝白玉卮，赏音元自有锺期。可怜孤雁
长城外，叫断南云总不知。”其兄得诗，为之堕泪而罢
宴。

《义命录》：伦文叙，南海人。广州城南隔江有地名河南，
古谶云：“河南人见面，广州状元现。”相传己未岁水涸，
海珠寺露，南岸人往来相见，而文叙魁天下，非也。其
长子以谅云：是年不亢旱，水曷尝涸哉？闻诸馆阁，当
时擢丰熙、刘龙、孙绪为首甲，文叙首二甲。绪，京师人，
踪迹不明，遂两易其处。又喧传熙跛，大学士刘健躬
往礼部点举人名。比至，见其头钜貌伟，洁白凝重，遂
擢居熙上。健，河南洛阳人也。

《续志》：“林良字以善，南海人。少聪颖，以赀为藩司奏差，
能作翎毛，有巧思，人始未之奇也。布政使陈金假名
人画，良从旁疵谪商评，金怒，欲挞之，良自陈其能。金
试使临写，惊以为神，自此腾誉缙绅间矣。时复绘花
草，曲尽其妙，虽祖黄筌边景，昭然枯荣之态，飞动之
势，颇自心得，遂成一家。始主事颜宗善山水，知府何”
寅善人物，皆乡先生也。良每效之，独畏宗曰：“颜老天
趣，不可及也。”晚复为白描小景，然终不及翎毛花草
之工。后拜工部营缮所丞，夤缘巨珰，得直仁智殿，改
锦衣卫镇抚。良善谣咏，已而沾士夫膏馥，始为诗，颇
有可观者。都御史何经号敏捷，日与之剧饮唱和，或
顷刻成诗百篇，因结为兄弟，良由此名益显云。一时
画工之雄，马远、刘鉴以松，锺雪舫以“春草”，陈瑞以驴，
后有何浩者以松著，终不及良名之盛焉。

《续志》：嘉靖戊午十一月，广州城隍庙后五丈有大榕
树，颓朽久矣。其根下坏又丈馀，有穴，道士扣之，其声
洞洞然，曰：“中必有藏物。”发之，得桫木板数十片，皆两
两对立，多不可致，且近神像，乃封之。盖唐宋以来完
缮楼橹板干也。

晋顾微《广州记》：广州厅事梁上画五羊像，又作五谷
囊，随像悬之。云“昔高固为楚相，五羊㘅谷，萃于楚庭，
故图其像为瑞。”六国时，广州属楚。

《南越志》：广州石门之水，俗云经大庾则清秽之气分，
饮石门则缁素之质变。即吴隐之酌饮之所也。
《述异记》：南海山出千步香，佩之香闻于千步也。今海
隅有千步草，是其种也。叶是杜若而红碧杂。《贡籍》曰：
“南郡贡千步香草《南越志》：番禺北有芝兰湖，旁多人家，其流南注西海。
今在北城外双井街。周家治圃得断础，有《古诗》云：“芝
兰生深林，无人长自芳。君子处此亭，明德惟馨香。游
鱼牣且跃，好鸟名鸳鸯。微风动林岸，此心共回翔。”其
下断缺数字。

《水经注》：交州治中合浦。姚文式言：南海郡昔治在今
州城中，与番禺县连接。番禺，倘谓番山之隅也。此赵
佗旧都，即《吕氏春秋》所谓番禺之都，《史记》所谓“番禺
一都会”，而佗称南武帝者，至今为广州会城。后移番
禺县于城南五十里，故谓此为尉佗旧治处。按：吴王
子孙避越岭外，亦筑南武城。及越灭吴，遂有南海。其
后为楚所灭，越王子孙自皋乡入始兴，有皋天子城。
令公师隅修吴故南武城，后不果往，而佗遂都之。又
董览《吴地记》：“南武海渚有吴王阖闾，与越结怨相伐，
筑城名曰南武城，以御越。后吴先主亦因此更缮修
以备魏也。”由此观之，吴始筑此，当在丹阳皋乡。越灭
吴后，其子孙因袭而南徙，遂移其名于会城耳。亦有
云：“越徙琅琊，筑东武，后归会稽，亦名其地曰东武”云。
尉佗城西至今朝台十里。《水经注》：“佗因贾作台，北面
朝汉，圆基千步，直峭百丈，顶上三亩，复道还回，逶迤
曲折，朔望升拜，名曰朝台。”前后刺史郡守，迁除新至，
未尝不乘车升履，于焉逍遥。吴刺史步骘，登高远望，
观巨海之浩茫，观原薮之殷阜，乃曰：“斯诚海岛膏腴
之地，宜为都也。”建安二十二年，迁州番禺，桀立城郭，
绥和百粤，遂宁集。盖桀立，乃特改之，名馀朝台为西
候津亭，今西场是已。

《南越志》：熙安县东北有菖蒲涧。咸安中，姚成甫常在
涧侧，遇一丈人曰：“此菖蒲安期生所饵，可以忘老。”《列
仙传》：安期生卖药东海，未尝言其至广州。《武帝内传》
谓昔李少君从安期生南之罗浮，岂以此处即为罗
浮西麓耶。

《通典》：“南海有玉山、菖蒲涧、天井门，俗云越王井也。石
门水一名贪泉，即吴隐之所酌赋诗处。”按玉山即今
之粤秀山，又谓之越王山，后又改名玉山，王遂传而
为玉耳。《广州记》：“越武王佗登山饮酒，投杯于井，浮出
石门，舟人得之，年逾百岁，视听不衰。葬在越山，莫测
其处，故民以为神人云。”

唐郑熊《番禺杂记》：“番禺二山名广州，昔有五仙骑五
羊而至，遂名五羊。岭表或见物自空而下，始如弹丸，
渐如车轮，遂四散，人中之即病，谓之瘴母。”

唐《番禺记》：“菖蒲涧，晋刺史陆引之所开也，至今重之。
每旦辄倾州连汲，以充日用，虽有甘泉，不足食。太元
中，襄阳罗友累石其侧，容百许人，坐游之者以为洗
心之域。”

《玉堂闲话》：广州番禺常有俚人牒诉云：“前夜亡失蔬
圃，今见在某处，请县宰判状往取之。”诘之，则云：“海之
浅水中有荇藻之属，风沙积焉。其根厚三五尺，因垦
为圃以植蔬。夜为人所盗，盗之百里外，若浮筏故也。”
《投荒录》：南海新州俚人，男妇皆美须发，每沐以灰，投
流水中，就水以沐，以豕膏滋其发。至五六月，稻未熟，
“民尽髡鬻于市，复取豕膏涂之，至来岁又可鬻也。”
《异物志》：“广州一根社出鹦鹉，五色。曾见其白色者，大
如母鸭。”社今不知所在。

《春明退朝录》：“广州府清远设兵备，遏西北山寇。东莞
设兵备，当东南海警。清远之北为英德，其西为连州，
北与西逼迩临武、江华及怀集、贺县深山，桀徒所集，
故连州设守备都指挥，又布列巡司。东莞当虎头门
之正冲，东连惠州、山海，而大鹏、鹿步切邻警地，故大
鹏有所。又白坟、南冈营有守备指挥。”

《容斋随笔》“交广地卑湿多蚁，人家蚁少郊原蚁，有赤
者，则为贼兆。”梅圣俞《送杨叔武广南招安》：“南方赤蚁
大若象，潜荒穴冈人莫逢。天公合雨不决雨，从横乱
出将自封。侵壃凌壤坏城市，战斗亿倍南柯雄。尝闻
穿山食此物，此物既大非常凶。张舌流涎莫可饵，枉
啄不怕长戈舂。今令智者以智取，即见蚳醢传太宫。”
因而使知祸福理，天子下令云“从龙。”

《鸡肋篇》：广州波斯妇，绕耳皆穿穴，带环有二十馀枚
者，家家以𥰓为门。人食槟榔，唾地如血。北人嘲之曰：
“人人皆唾血，家家尽篾门。”又妇女凶悍喜斗讼，虽遭
刑责而不畏耻，寝陋尤甚。岂秀美之气中于绿珠而
已邪？

广南里俗多撰字画，父子为“恩。”为隐，不长不矮，如
此甚众。又呼舅为官姑，家竹轝逍遥子，女婿作驸马，
皆中州所不敢言。而岁除爆竹，军民环聚，大呼“万岁”，
尤可骇者。

《贵耳集》：广州有二事可怪：盐步头水，客人所买盐箩
必以此洒之，经久不析不化。市舶停水，为番船必取，
经年不臭不坏，他水不数日必败，物理不可晓如此。
贪泉虽有吴隐之诗及有二碑，或曰在石门，今则不
知其所矣。

《双槐岁抄》：南汉刘隐僭据广州，传四世，皆昏虐，多立疑冢，以虞发掘，今北郭外有之。弘治壬子，粤人觅寿，
藏白云之麓，有携砖来售者，方二尺，厚五寸，上有篆
识曰：“景定辛酉豫备砖。”寻又有售碗碟盘盂者，其色
黑润，若饶磁然。询其所由来，曰得诸刘王冢。往观藏
处，实大墓也。然景定乃宋理宗年号，其非南汉物明
矣。

《西樵志》：“神女石一名望夫石，在碧云峰南，高三十馀
丈，绝肖人形，作远望状。居民晨出者，常见绯衣女子
徘徊石下。正德中，一日晴空无云，暴雷击石，隳其鬓
几二尺馀，其怪始灭迹云。”

山南有宝林洞，其前池曰“天池”，拔地四百仞。三春云
冉冉起池中，每雨后，气成五色。弘治中，外国人望气
至此，谓土人曰：“与吾涸池，酬钱五万许之。”比涸，获一
物，状类蝉而小，色如流丹。今池北有井曰宝井，盖志
异迹也。

《庐山志》：陈抟言：宋运一汴、二杭、三闽四广，言终于广
也。又云：“逢厓则止。”至帝昺果终于厓山。按《宋史》，太祖
长子燕懿王德昭生守度，终左领军卫大将军、英州
团练使，赠广州观察使、庐江侯，其后为理宗皇帝。理
宗一二传至广王昺，入广而终。是为宋运始终皆在
广也。

《丙午杂记》：“濂溪为吾广提刑，旧于西湖上建濂泉书
院以祠之。湖水浩荡，连白莲池、五仙观。洪武初，移观
于坡山上，池入于市舶公馆人家截断为闾阎，留池
一泓，环药洲之傍，植莲建亭于洲上，扁曰‘爱莲’”，取濂
溪所为说也。其前为提学厅事，岁久倾圮。今提学宪
副林南涧先生粹夫始新书院，更曰“崇正”，填池之半，
植禾其中，以为经营之渐，未暇成也。前此一载，荷花
犹盛开。亭之基址柱础，具在沮淤，与仙湖通衢隔截，
而禾则蒙密矣。有无名子题韵语楹上曰：“当日红蕖
蘸碧波，薰风时节一来过。于今景色非前度，谁道元
公又爱禾。”先生见之，大笑而已，亟命植莲建亭云。
《南海百咏》广庆寺在清远岐山中，唐韦宗帅南海时，
以俸钞买《菜园亲帖》在。方信孺诗：“韦郎故地久萧条，
只有泉声响夜潮。行客往来回首地，玉环无处觅娇
剑。”

南，汉主刘𬬮及二子，各范铜为像，少不肖，即杀冶工，
凡再三乃成，今尚在天庆观中。东庑《刘氏兴亡录》云：
“宋开宝四年正月辛未，伪少主迎六军于城北七里，
潘美令中贵宣赦释罪。是日天地黯惨，兵火四焚，六
十馀年基业，一旦煨烬。𬬮归朝，封恩赦侯。”方信孺诗
云：“霸业凄凉一炬休，铸金为像亦狂谋。五湖但说鸱
夷子，千古谁知恩赦侯。”天庆观，今元妙观也。人以𬬮
僭伪时用物精多，不敢黩犯其像。嘉靖初，提学魏校
毁销为镜以归。其后丧二子，无嗣云。又新会周必诚
言，丁积作县时，毁城上淫祠，斫祠中香树以为带，其
夕梦神责之，盖私心为神所恶有如此。

旧志灵应祠广州仙湖之西，其故老相传，神广之金
氏女也。少为巫，姿容极美，时称为金花小娘。后没于
仙湖之水，数日不坏，且有异香，里人陈观见而异之，
偕众举殓，得香木如人形，因刻像立祠祈嗣，往往有
应。祠毁，成化五年巡抚都御史陈濂重建，称为金花
普主，惠福夫人。张诩题诗：“玉颜当日睹金花，化作仙”
湖水面霞。霞本无心，还片片，晚风吹落万人家。嘉靖
初，提学魏校毁其祠，焚其像，然广人笃信，于今立《金
花会》。

《通志》：番商者，诸番彝市舶交易纲首所领也。自唐设
结好使于广州，自是商人立户，迄宋不绝。诡服殊音，
多留寓海滨湾泊之地，筑室联城，以长子孙。使客至
者，往往詑异形诸吟咏。唐陆龟蒙诗：“居人爱近环珠
浦，候吏多来拾翠洲。賨税尽应输紫贝，蛮童多学带
金钩。”明丘濬诗：“碧睛蛮婢头蒙布，黑面胡儿耳带环。”
几处楼台皆枕水，四周城郭半围山。

唐许浑诗：“河畔雪飞杨子宅，海边花发粤王台。”汉议
郎杨孚字孝元，尝树河南五鬣松于广州北岸，语在
《列传》。今下渡头村前，即其故宅。越本无雪，至此乃降，
可谓异矣。城南民有张琼者，掘地种蒌，得一砖，云杨
孝元宅。琼以为瑞，因号南雪。自是聪悟，渐能赋诗。
《通志道书》：南海君姓视名赤，夫人姓翳名郁寥。南海
庙，唐天宝始封广利王。宋康定二年，加号“洪圣”，四渎
之一也。有玉简、玉砚、象鞭、石砚各一，制极精致。其后
玉简在道录司。又宋真宗赐玉带，及番国进金书刻
表，龙牙、火浣布各一，藏于市舶库。至和元年，加王冕
九旒，犀簪导、青纩充耳，青衣五章，朱裳四章，革带、钩
䚢、𬘬韨、素带、大带、锦绶、履袜并内出花钗九株。褂䙱
簪，署曰“赐明顺夫人。”元赐银香盒金旛，今俱不存。
配以六侯：曰助利侯，达奚司空也；曰助威侯，社公司
空也；曰济应侯，巡海曹将军也；曰顺应侯，巡海提点
使也；曰辅灵侯，王长世子也；曰赞宁侯，王次子也。夫
《易》言水，天一以生也，六以成。火为水妃，土为火子。诚

宋建西庙于城西五里，谓之“行祠。”元祐五年，新州盗
数千薄城下，忽风雨晦冥，俄蝙蝠绕楼橹，贼视戈甲
森然，震栗遁去。经略蒋之奇、运判张升因祷之，不期
月生致渠魁。熙宁四年，经略程师孟筑西城，祷神，雨
不为阻。明年正月，画见新城于水中。近毁。

明洪武初，令番商止集舶所，不许入城，通番者有厉
禁。正德中，始有彝人私筑室于湾澳者，以便交易。每
房一间，更替价至数百金。嘉靖三十五年，海道副使
汪柏乃立《客纲、客纪》，以广人及徽、泉等商为之。三十
八年，海寇犯潮，始禁番商及彝人毋得入广州城。
《府志》裴氏《广州记》曰：“俚獠铸铜为鼓，以高大为宝，面
阔”五尺馀，鼓脐隐起，或作海鱼，周回有虾蟆十二两
相对。今南海庙、天妃庙皆有之。旧日州库亦有其二，
乃唐僖宗朝郑𬘡镇番禺，高州太守林霭献。初因乡
里小儿闻鸣蛙之怪，遂得于蛮酋大冢中。学斋。呫哔
铜鼓始于汉。余常见陆游《务观笔记》有云：“予初见梁
《欧阳𬱟传》，称𬱟在岭南多致铜鼓，献奉珍异。”又云：“铜
鼓累代所无，及予宣司，见西南彝铜鼓颇精，秘阁下
古器库亦有二枚，此鼓乃南蛮用之，不足辱秘府之
藏。”然自梁时已珍贵之如此，不知何理也？如上，皆陆
放翁之笔苐《马伏波传》云：“援征交趾，得骆越铜鼓，改
铸马式上之，诏置宣德殿门。”则铜鼓已见后汉，非始
获于𬱟也。

《广州府杂记》：周彝王时，南海已服楚，有楚庭焉，今郡
城是也。惠王时，命楚子熊恽镇南海。彝越故雷阳有
楚豁楼。裴渊《广州记》：“五羊衔谷，萃于楚庭。在高固相
楚时，秦置郡后，治厅梁上绘画之。”晋人传：“刺史滕修
至广州，有五仙骑五羊，持禾穗祝曰：‘愿此阛阓，永无
饥荒。后世相继树绰楔于左右，曰丰乐，曰泰和’。”又谓
郭璞筑城时有此谶。皆与《广州记》异，盖踵讹至此也。
《广州外志》：番禺海獠杂居，其最豪者蒲姓，号曰番人，
本占城人，面西膜拜，不设神像，不食豕肉，谓之“回回
教门。”宋余靖尝言：越台之下，胡贾杂居。明成化四年，
都御史韩雍修怀圣寺，以所留达官指挥阿都剌等
十七家居之。本蒙古人杂领色目始此。

蜑户以舟楫为宅，捕鱼为业，或编蓬濒水为居，又曰
“龙户。”晋时，州南周旋六十馀里，不宾服者五万馀户，
皆蛮蜑杂居。唐以来，计丁输课。明洪武初，编户立里
长，属河泊所，岁收鱼课，近始登陆附籍，间有登贤书
者。罾门多为势力所夺，亦有行劫江上者，然措置有
方，自畏法不敢动矣。

晋顾微《广州记》云：熙安县东南有固冈，高数十丈，冈
西面为平敞道，说者云，尉佗登此望汉，疑即今越秀
山。又曰：怀化县掘堑得石墨甚多，精好写书。今山中
多出朱石，亦可以入砚中使。又熙安县有古度神，俗
人无子，于祠灸其乳则生男，以金帛报之。在旧屯盐
道，童童如盖，广荫数里，人呼曰“孤树”，恐即此。熙安、怀
化，即今番禺地云。

《传奇》：贞元中有崔炜者，南海从事向之子也。向卒，炜
居广州，豪侠用财。中元日，番禺人多设奠于神庙。炜
见一妪因蹶而覆人酒瓮，被当罏者殴击，炜怜之，趋
解曰：“酒值几钱？”当罏者曰：“值一贯。”炜即代偿，妪不谢
而去。异日复遇于途，乃曰：“昨蒙为吾解难，不敢忘也。
吾善灸，今有越井冈艾，聊为君谢，赘疣，不过一灼，无
不愈者。不独愈苦，兼获美配。”炜笑而受之，妪倏然不
见。数日，遇一僧，赘垂于耳，一灼立愈。僧因引至富室，
灼赘亦愈。后夜坠枯井，幸无所伤。比晓视之，乃巨穴，
深百丈，中有白蛇，细视之，唇吻亦有疣。忽遥火飘入，
炜燃艾启蛇灸之，应手坠地。蛇若喜状，蜿蜒将有所
适。炜跨蛇行洞中可十里，入一石门，见朱室绣帷，饰
以珠翠，恍然莫测何洞府也。四壁忽开，有小青衣出
笑曰：“玉京子已送崔郎至矣。”遂入，导四女出，谓曰：“何
物崔子，擅入元宫？”炜再拜。女曰：“皇帝已命田夫人配
子。”逡巡间，有日影入座，四女曰：“羊城使者至矣。”使者
乘白羊而入，执篆简，侍女读之曰：“广州刺史徐申死，
安南都护赵昌替。”炜欲随使者，妇女谓曰：“中元当送
田夫人往。”炜遂蹑使者之羊，四女皆曰：“有鲍姑艾可
留少许。”炜初不知姑何人也，遂留与之。瞬息出穴，遂
失使者与羊所在。回望星汉，已五更矣。遂归广州。果
闻申死昌代偶至城隍庙，见廊绘五羊神像，绝类使
者。比及中元，夜将半，四女果伴夫人至，始知皇帝乃
赵佗，曾称南武帝也，遂成婚配。炜问“鲍姑何人？”曰：“靓
女葛洪妻也，得道，行灸于南海。”炜方骇叹，知为昔妪。
又问：“呼蛇为玉京子，何义？”曰：“安期生，常跨朝玉京，故名。”炜后挈室往罗浮，访道鲍姑。或见其居黍珠庵，仙
去。

长庆中，进士张无颇居南康，将赴京游丐。番禺府帅
改移，投诣无所，愁疾卧于逆旅，仆从皆逃。忽遇善易
袁妪来主人舍，瞪视无颇曰：“子岂久穷者耶？”无颇遂
脱衣贳酒饮之，曰：“君窘厄如是，吾有玉龙膏一合与
子，不惟还魂起死，因此亦遇名姝。”无颇拜谢受药，以
暖金合盛之。数日，果有宦者叩门甚急，曰：“广利王知
君有膏，故召。”无颇忆妪言，遂往。江畔有画舸登之，甚
轻疾。食顷，忽睹城宇守卫。宦者引无颇入，见一王者
揖而进曰：“寡人爱女有疾，知君有神膏，倘获痊平，实
所愧戴。”遂令阿监二人引入贵主院珍珠绣帐中，有
一女子，年才及笄。无颇切其脉，良久曰：“贵恙是心之
所感耳。”遂出玉龙膏，以酒吞之，立愈。贵。主遂抽翠玉
鸾双篦遗无颇，目成者久之，阿监遂引之见王，王出
骇鸡犀翡翠碗、丽明珠瑰以赠，无颇拜谢，宦者复引
送画舸归番禺。主人莫能觉，才货其犀，已巨万矣。旬
馀，忽有青衣叩门送红笺，有诗，倏尔不见。诗曰：“羞解
明珰寻汉渚，但凭春梦访天涯。红楼日暮莺飞去，愁
杀深宫落砌花。”“燕语春泥堕锦筵，清愁无意整花钿。
寒闺欲枕不成梦，香炷金炉自袅烟。”顷之，前时宦者
又至，谓曰：“王令复召贵主，有疾如初。”无颇拜之，后曰：
“再劳贤哲饵药，当去根矣。”无颇进药合，后睹之，默默
色不乐，慰谕贵主而去。后遂白王曰：“爱女非疾，似有
情私，不然宫中《暖金合》何得在彼？”王愀然良久曰：“复
为贾充女耶？”无颇出，王召之曰：“寡人窃慕君子，辄欲
以爱女奉托。”无颇再拜辞谢，遂卜日具礼，婚后须归
人间。昨夜检于幽府，云“当是冥数，然番禺地近，恐为
时人所怪，南康又远，不如归韶阳。”遂具舟楫、服饰、珍
宝皆与之。王曰：“唯侍卫辈即须自置。”遂与别约曰：“三
年即一到彼，无害于人。”无颇挈家居于韶阳，人罕知
者。住月馀，忽袁妪叩门，见无颇二人各具珍宝赏之，
然后告去。无颇诘妻曰：“此袁天罡女，程先生妻也，有
神术焉。暖金合即妾宫中宝也。”后每三岁，广利王夜
必至张室。后无颇为人疑讶，于是杜门谢客，后不知
所适。

《刘宾客嘉话录》：元公镇南海日，疽生于鬓，气息惙然。
忽有一年少道人直来房前，谓元公曰：“本师知病疮，
遣某将少膏药来，可便傅之。”元公宠姬韩氏，家号静
君，遂取膏疾贴之于疮上，至暮而拔，数日平复。于仓
皇之际，不知道士所来，及令勘中门，至衙门十馀重，
并无出入处，方知是其异也。盛膏小银合，乃韩氏收
得后犹在。

《太平广记》：“杨纬字文叔，济州任城人。为广州观察推
官，死官下，丧未还。其侄洵在乡里，一日晡时，昏然如
醉，欻然见纬乘马徒从而来，洵遽迎拜，既坐，神色翛
然如平生。洵跪问曰：‘叔父今何之’？”曰：“‘吾今为忠孝节
义判官，所主人间忠臣孝子义夫节妇事也’。从容竟
夜，旁人但见拜且言，皆怪之。将行，二紫衣留语曰：‘府
君好范山下石台，何不就彼立祠’？”洵忽寤告家人曰：
“适广州叔父至云云如此。”众悲骇，因呼工造像。工技
素拙，及像成，与纬不少异，始知其神。然以官不显，又
无迹状，故州县不肯上其事，祠竟不克立。纬生为善
人，所居官专务以孝弟教民，正直孝义，故没而为神
者，诸传记盖未尝有此阴官也。

《广州外志》：增城县治三里，简验停尸之所。邑令熊剑
化，暮经于此，闻鬼悔恨之声，其词曰：“生不穀，死无禄，
妻子无衣。予服毒，妻子未暖，予臂不续，妻子无食。予
剖腹，妻子未饱，予臂无肉。”熊令遂刻石记之，因名“鬼
悔台。